PMIndiaData/PMIndiaSum huggingface dataset:
ନୂଆଦିଲ୍ଲୀରେ ବୁଦ୍ଧ ଜୟନ୍ତୀ ସମାରୋହରେ ଯୋଗ ଦେଲେ ପ୍ରଧାନମନ୍ତ୍ରୀ

ନୂଆଦିଲ୍ଲୀର ଇନ୍ଦିରା ଗାନ୍ଧୀ ଇନଡୋର ଷ୍ଟାଡିୟମଠାରେ ଆଜି ଆୟୋଜିତ ବୁଦ୍ଧ ଜୟନ୍ତୀ ସମାରୋହରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଯୋଗ ଦେଇଥିଲେ । ସେ ସଂଘ ଦାନ ଅର୍ପଣ କରିଥିଲେ । ସେ ସାରନାଥସ୍ଥିତ Central Institute of Higher Tibetan Studies ଏବଂ ବୋଧ ଗୟାର ସର୍ବଭାରତୀୟ ଭିକ୍ଷୁ ସଂଘକୁ ବୈଶାଖ ସମ୍ମାନ ପ୍ରଶସ୍ତିପତ୍ର ପ୍ରଦାନ କରିଥିଲେ । ଉପସ୍ଥିତ ଜନସଭାରେ ଉଦବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ଭାରତ ଏକ ଅଭିନବ ଐତିହ୍ୟର ସ୍ଥାନ ଯେଉଁଠି ପରସ୍ପର ବିରୋଧୀ ବିଚାର ସବୁବେଳେ ମାନବ ସମାଜକୁ ଲାଭ ପହଞ୍ଚାଇଥାଏ । ସେ କହିଥିଲେ ଯେ ଭଗବାନ ବୁଦ୍ଧଙ୍କ ବାଣୀ ଅନେକ ରାଷ୍ଟ୍ର ନିର୍ମାଣ କରିଛି । ସେ କହିଥିଲେ ଭାରତ କେବେ ହେଲେ ଆକ୍ରମଣକାରୀ ହୋଇ ରହିନାହିଁ । ଭଗବାନ ବୁଦ୍ଧଙ୍କ ଦ୍ୱାରା ପ୍ରଦର୍ଶିତ ଅଷ୍ଟାଙ୍ଗ ମାର୍ଗ ବିଷୟରେ ପ୍ରଧାନମନ୍ତ୍ରୀ ଉଲ୍ଲେଖ କରି କହିଥିଲେ ଯେ ଏହି ମାର୍ଗ ଅନୁସରଣ କରିବା ଦ୍ୱାରା ଆମେ ଜୀବନରେ ସମ୍ମୁଖୀନ ହେଉଥିବା ସମସ୍ୟାର ସମାଧାନ ସମ୍ଭବ ହୋଇପାରିବ । ବୁଦ୍ଧଙ୍କ ପ୍ରେମ ଏବଂ କରୁଣାର ବାର୍ତ୍ତା ଆଜିର ବିଶ୍ୱକୁ ବ୍ୟାପକ ଭାବେ ଲାଭାନ୍ୱିତ କରିପାରିବ ବୋଲି ପ୍ରଧାନମନ୍ତ୍ରୀ କହିଥିଲେ । ତେଣୁ ଯେଉଁମାନେ ବୁଦ୍ଧଙ୍କଠାରେ ବିଶ୍ୱାସ କରୁଛନ୍ତି ସେମାନେ ଏହି ମହାନ ଉଦ୍ଦେଶ୍ୟ ପୂର୍ତ୍ତି ପାଇଁ ସେମାନଙ୍କୁ ଏକଜୁଟ ହେବା ଲାଗି ସେ ଗୁରୁତ୍ୱାରୋପ କରିଥିଲେ । ଶ୍ରୀ ନରେନ୍ଦ୍ର ମୋଦୀ କହିଥିଲେ ଯେ ଭଗବାନ ବୁଦ୍ଧଙ୍କ ଦ୍ୱାରା ପ୍ରଦର୍ଶିତ ମାର୍ଗକୁ ଅନୁସରଣ କରି ଲୋକମାନଙ୍କ ସେବା କରିବା ଲାଗି ସରକାର କରୁଣାଭାବ ନେଇ କାର୍ଯ୍ୟ କରୁଛନ୍ତି । ସେ ମଧ୍ୟ କହିଥିଲେ ଯେ ଭଗବାନ ବୁଦ୍ଧଙ୍କ ସହ ଜଡ଼ିତ ଐତିହ୍ୟ ସହିତ ଭାରତର ସାଂସ୍କୃତିକ ଐତିହ୍ୟର ସଂରକ୍ଷଣ ଲାଗି କେନ୍ଦ୍ର ସରକାର ଏକ ବିସ୍ତୃତ ସଂକଳ୍ପ ନେଇ କାର୍ଯ୍ୟ କରୁଛନ୍ତି । ବୌଦ୍ଧ ପର୍ଯ୍ୟଟନ ବଳୟ ପାଇଁ 360 କୋଟି ଟଙ୍କା ଅନୁମୋଦନ କରାଯାଇଛି । ଦେଶ ସ୍ୱାଧୀନତାର 75 ବର୍ଷ ପୂର୍ତ୍ତି ଉପଲକ୍ଷେ 2022ରେ ନୂତନ ଭାରତ ଗଠନ ଲାଗି ଯୋଗଦାନ ଦେବାକୁ ପ୍ରଧାନମନ୍ତ୍ରୀ ଉପସ୍ଥିତ ଜନସଭାକୁ ଆହ୍ୱାନ କରିଥିଲେ । ଏହି ତାରିଖ ସୁଦ୍ଧା ପୂରଣ କରିବା ଲାଗି କିଛି କାର୍ଯ୍ୟ ନିର୍ଦ୍ଧାରଣ କରିବା ପାଇଁ ସଂକଳ୍ପ ନେବା ନିମନ୍ତେ ସେ ସମସ୍ତଙ୍କୁ ପରାମର୍ଶ ଦେଇଥିଲେ ।
ମୁମ୍ବାଇରେ ବିଭିନ୍ନ ବିକାଶ ପ୍ରକଳ୍ପ ଲାଗି ଆଧାରଶିଳା ରଖିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ମୁମ୍ବାଇଠାରେ ବିଭିନ୍ନ ବିକାଶ ପ୍ରକଳ୍ପର ଭିତ୍ତିପ୍ରସ୍ତର ସ୍ଥାପନ କରିଛନ୍ତି । ଏହା ମଧ୍ୟରେ ଦୁଇଟି ମେଟ୍ରୋ ଲାଇନ, ମୁମ୍ବାଇ ଟ୍ରାନ୍ସ-ହାରବର ଲିଙ୍କ୍, ମୁମ୍ବାଇ ସହର ତୃତୀୟ ପର୍ଯ୍ୟାୟ ଟ୍ରାନ୍ସପୋର୍ଟ ପ୍ରକଳ୍ପ ଏବଂ ଦୁଇଟି ଉଚ୍ଚା ସଡକ ନିର୍ମାଣ ପ୍ରକଳ୍ପ ରହିଛି । ଏହା ପୂର୍ବରୁ ପ୍ରଧାନମନ୍ତ୍ରୀ ମୁମ୍ବାଇ ସମୁଦ୍ର ତଟଠାରୁ କିଛି ଦୂରରେ ଅବସ୍ଥିତ ଆରବ ସାଗରରେ, ଛତ୍ରପତି ଶିବାଜୀ ମହାରାଜ ସ୍ମାରକୀର ଜଳ ପୂଜା କରିଥିଲେ । ଏହି ଅବସରରେ ମୁମ୍ବାଇଠାରେ ବାନ୍ଦ୍ରା କୁର୍ଲା କପ୍ଲେକ୍ସଠାରେ ଉପସ୍ଥିତ ଜନତାଙ୍କୁ ସମ୍ବୋଧନ କରି ପ୍ରଧାନମନ୍ତ୍ରୀ କହିଥିଲେ ଯେ ସଂଘର୍ଷର ମଧ୍ୟଭାଗରେ ସୁଶାସନ ପାଇଁ ଆଲୋକ ଦେଖାଇବା କାର୍ଯ୍ୟ ଶିବାଜୀ ମହାରାଜ କରିଥିଲେ । ଶିବାଜୀ ମହାରାଜ ବହୁମୁଖୀ ପ୍ରତିଭାର ବ୍ୟକ୍ତିତ୍ୱ ଥିଲେ ଏବଂ ତାଙ୍କ ଭଳି ବ୍ୟକ୍ତିତ୍ୱ ଆମକୁ ପ୍ରୋତ୍ସାହନ ପ୍ରଦାନ କରେ । ତାଙ୍କର ଅଦମ୍ୟ ସାହସ ବିଷୟରେ ସମସ୍ତେ ଅବଗତ କିନ୍ତୁ ଶିବାଜୀ ମହାରାଜଙ୍କ ବ୍ୟକ୍ତିତ୍ୱର ଅନେକ ଅଜଣା କଥା, ଜଳ ଏବଂ ଅର୍ଥ ଭଳି କ୍ଷେତ୍ରରେ ଆଣିଥିବା ସଂସ୍କାର ବିଷୟରେ ଆମେ ଜାଣିବାର ଆବଶ୍ୟକତା ରହିଛି ବୋଲି ପ୍ରଧାନମନ୍ତ୍ରୀ ଶ୍ରୀ ମୋଦୀ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଶିବାଜୀ ସ୍ମାରକୀଠାରେ ଜଳ ପୂଜା ଅତି ସ୍ୱତନ୍ତ୍ର ଏବଂ ଏହି ସୁଯୋଗ ପାଇଁ ସେ ନିଜକୁ ଧନ୍ୟ ମନେକରୁଛନ୍ତି । ବିକାଶ ହେଉଛି ସବୁ ସମସ୍ୟାର ସମାଧାନ, ଯାହା ପାଇଁ ଏବେ ଅସୀମିତ ସୁଯୋଗ ସୃଷ୍ଟି କରାଯାଉଛି ବୋଲି ପ୍ରଧାନମନ୍ତ୍ରୀ କହିଥିଲେ । ୧୨୫ କୋଟି ଭାରତୀୟଙ୍କ ଶକ୍ତି ରାଷ୍ଟ୍ରରେ ଏକ ପରିବର୍ତ୍ତନ ଆଣିବ । ଭ୍ରଷ୍ଟାଚାର ଦୂର କରିବା ପାଇଁ ଆମର ଯୁଦ୍ଧ ଆମେ କାର୍ଯ୍ୟଭାର ଗ୍ରହଣ କରିବା ଦିନରୁ ହିଁ ଆରମ୍ଭ କରାଯାଇଛି ଏବଂ ନଭେମ୍ବର ୮ ତାରିଖରେ ଏଥିପାଇଁ ଏକ ଐତିହାସିକ ନିଷ୍ପତ୍ତି ନିଆଯାଇଥିଲା ବୋଲି ପ୍ରଧାନମନ୍ତ୍ରୀ କହିଥିଲେ । ଭ୍ରଷ୍ଟାଚାର ଏବଂ କଳାଟଙ୍କା ପାଇଁ ଚାଲିଥିବା ଯୁଦ୍ଧରେ ସାମିଲ ନ ହେବା ପାଇଁ ଲୋକମାନଙ୍କୁ ଭୟଭୀତ କରାଇ ଭୂଲ ବାଟରେ ନିଆଯାଉଥିଲା । କିନ୍ତୁ ସେମାନେ ଭ୍ରଷ୍ଟାଚାର ଏବଂ କଳାଟଙ୍କା ପାଇଁ ଚାଲିଥିବା ଯୁଦ୍ଧକୁ ସମର୍ଥନ କରିଥିଲେ । ଭାରତର ଜନତା ଭ୍ରଷ୍ଟାଚାର ଏବଂ କଳାଟଙ୍କା ଗ୍ରହଣ କରିବେ ନାହିଁ ଏବଂ ଏଭଳି ବ୍ୟାଧୀ ଦୂର କରିବା କ୍ଷେତ୍ରରେ ସହଯୋଗ କରୁଛନ୍ତି ବୋଲି ପ୍ରଧାନମନ୍ତ୍ରୀ କହିଥିଲେ ।
ରାଜ୍ୟ ସ୍ଥାପନା ଦିବସରେ ମେଘାଳୟ ଜନସାଧାରଣଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ରାଜ୍ୟ ସ୍ଥାପନା ଦିବସ ଅବସରରେ ମେଘାଳୟ ଜନସାଧାରଣଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “ମେଘାଳୟବାସୀଙ୍କ ସ୍ନେହକୁ ମୁଁ ସବୁବେଳେ ମନେ ରଖିବି । ଏହି ରାଜ୍ୟର ପ୍ରାକୃତିକ ସୌନ୍ଦର୍ଯ୍ୟ ମନମୁଗ୍ଧକର । ମେଘାଳୟବାସୀଙ୍କ ଉତ୍ତମ ସ୍ୱାସ୍ଥ୍ୟ ଏବଂ ଉନ୍ନତି ପାଇଁ ମୁଁ ପ୍ରାର୍ଥନା କରୁଛି,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ବାରାବାଙ୍କି ଠାରେ ପୂର୍ବାଞ୍ଚଳ ଏକ୍ସପ୍ରେସ-ୱେରେ ସଡକ ଦୁର୍ଘଟଣାଜନିତ ମୃତ୍ୟୁରେ ପ୍ରଧାନମନ୍ତ୍ରୀଙ୍କ ଶୋକ ବ୍ୟକ୍ତ

ବାରାବାଙ୍କି ଠାରେ ପୂର୍ବାଞ୍ଚଳ ଏକ୍ସପ୍ରେସ-ୱେରେ ସଡକ ଦୁର୍ଘଟଣାଜନିତ ମୃତ୍ୟୁରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । ଆହତମାନଙ୍କ ଦ୍ରୁତ ଆରୋଗ୍ୟ କାମନା କରିବା ସହ ସ୍ଥାନୀୟ ପ୍ରଶାସନ ଯଥାସମ୍ଭବ ସହାୟତା ପ୍ରଦାନ କରୁଛି ବୋଲି ସେ କହିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ ଟ୍ୱିଟ କରାଯାଇଛି; “ବାରାବାଙ୍କି ଠାରେ ପୂର୍ବାଞ୍ଚଳ ଏକ୍ସପ୍ରେସ-ୱେରେ ହୋଇଥିବା ଦୁର୍ଘଟଣା ବେଶ ଦୁଃଖଦାୟକ । ଏଥିରେ ନିଜ ପ୍ରିୟଜନଙ୍କୁ ହରାଇଥିବା ପରିବାରଗୁଡିକୁ ସମବେଦନା ଜଣାଉଛି । ଏହାସହିତ ସମସ୍ତ ଆହତଙ୍କ ଦ୍ରୁତ ଆରୋଗ୍ୟ କାମନା କରୁଛି । ରାଜ୍ୟ ସରକାରଙ୍କ ତତ୍ତ୍ୱାବଧାନରେ ସ୍ଥାନୀୟ ପ୍ରଶାସନ ଯଥାସମ୍ଭବ ସହାୟତା ପ୍ରଦାନ କରୁଛି ।”
ଆସନ୍ତାକାଲି ଗ୍ରେଟର ନୋଏଡ଼ାରେ ବିଭିନ୍ନ ଉନ୍ନୟନ ପ୍ରକଳ୍ପର ଶିଳାନ୍ୟାସ କରିବେ ପ୍ରଧାନମନ୍ତ୍ରୀ

ମେଟ୍ରୋର ନୋଏଡ଼ା ସିଟି ସେଂଟର–ନୋଏଡ଼ା ଇଲେକଟ୍ରୋନିକ ସିଟି ସେକ୍ସନର ହେବ ଉଦଘାଟନ ପ୍ରଧାନମନ୍ତ୍ରୀଙ୍କ ଦ୍ୱାରା ଭିଡିଓ ଲିଙ୍କ ଜରିଆରେ ଖୁର୍ଜା ଓ ବକ୍ସର ପାୱାର ପ୍ଲାଂଟର କରାଯିବ ଶିଳାନ୍ୟାସ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ମାର୍ଚ୍ଚ 9, 2019ରେ ଉତ୍ତର ପ୍ରଦେଶର ଗ୍ରେଟର ନୋଏଡ଼ା ଗସ୍ତ କରିବେ । ଗ୍ରେଟର ନୋଏଡ଼ାସ୍ଥିତ ପଣ୍ଡିତ ଦୀନଦୟାଲ ଉପାଧ୍ୟାୟ ପ୍ରତ୍ନତାତ୍ୱିକ ସଂସ୍ଥାନ ଠାରେ ସେ ବିଭିନ୍ନ ଉନ୍ନୟନ ପ୍ରକଳ୍ପର ଶିଳାନ୍ୟାସ କରିବେ । ପଣ୍ଡିତ ଦୀନଦୟାଲ ଉପାଧ୍ୟାୟ ପ୍ରତ୍ନତାତ୍ୱିକ ସଂସ୍ଥାନର ଉଦଘାଟନ ଲାଗି ପ୍ରଧାନମନ୍ତ୍ରୀ ଫଳକ ଉନ୍ମୋଚନ କରିବେ । କ୍ୟାମ୍ପସ ପରିସରରେ ସେ ପଣ୍ଡିତ ଦୀନଦୟାଲ ଉପାଧ୍ୟାୟଙ୍କ ପ୍ରତିମୂର୍ତ୍ତି ଅନାବରଣ କରିବେ । ଭାରତୀୟ ପ୍ରତ୍ନତାତ୍ୱିକ ସର୍ବେକ୍ଷଣ ସଂସ୍ଥା (ଏଏସଆଇ) ଅଧୀନରେ ଥିବା ଏକ ସଂସ୍ଥାନ ଗ୍ରେଟର ନୋଏଡ଼ାର ନଲେଜ ପାର୍କ–2ରେ ରହିଛି । ମେଟ୍ରୋର ନୋଏଡ଼ା ସିଟି ସେଂଟର–ନୋଏଡ଼ା ଇଲେକଟ୍ରୋନିକ ସେକ୍ସନକୁ ପ୍ରଧାନମନ୍ତ୍ରୀ ଉଦଘାଟନ କରିବେ । ଏହି ନୂଆ ସେକ୍ସନ ନୋଏଡ଼ା ବାସୀନ୍ଦାଙ୍କୁ ଏକ ସୁବିଧାଜନକ ଏବଂ ଦ୍ରୁତ ପରିବହନ ମାଧ୍ୟମ ଯୋଗାଇ ଦେବ । ଏହା ମଧ୍ୟ ସଡ଼କରେ ଭିଡ଼ ହ୍ରାସ କରିବା ସହିତ ପରିବେଶ ଅନୁକୂଳ ପରିବନହ ସୁବିଧା ଯୋଗାଇ ଦେବ । 6.6 କିଲୋମିଟର ଲମ୍ବ ସେକ୍ସନ ହେଉଛି ଦିଲ୍ଲୀ ମେଟ୍ରୋ ବ୍ଲୁ ଲାଇନର ଏକ ସମ୍ପ୍ରସାରିତ ଅଂଶ । ପ୍ରଧାନମନ୍ତ୍ରୀ ମଧ୍ୟ ଦୁଇଟି ତାପଜ ବିଦ୍ୟୁତ ପ୍ଲାଂଟ ପାଇଁ ଆଧାରଶିଳା ସ୍ଥାପନ କରିବେ । ଏଥିମଧ୍ୟରୁ ଗୋଟିଏ ହେଉଛି ଉତ୍ତର ପ୍ରଦେଶ ବୁଲନ୍ଦସହର ଜିଲ୍ଲାର ଖୁର୍ଜାରେ ଥିବା 1320 ମେଗାୱାଟ ବୃହତ ତାପଜ ବିଦ୍ୟୁତ ପ୍ଲାଂଟ । ଖୁର୍ଜା ବୃହତ ତାପଜ ବିଦ୍ୟୁତ କେନ୍ଦ୍ର ସୁପରକ୍ରିଟିକାଲ ଟେକନୋଲୋଜି ଆଧାରିତ । 660 ମେଗାୱାଟ କ୍ଷମତାସମ୍ପନ୍ନ 2ଟି ୟୁନିଟ ରହିଛି । ଏଥିରେ ପରିବେଶ ସୁରକ୍ଷା ପାଇଁ ସଦ୍ୟତମ ନିର୍ଗମନ ନିୟନ୍ତ୍ରଣ ପ୍ରଯୁକ୍ତି ରହିଛି । ଏହାର ଉଚ୍ଚ ଦକ୍ଷତା ବିଦ୍ୟୁତ ଉତ୍ପାଦନ ଲାଗି କମ ଜାଳେଣି ଉପଯୋଗ କରିବ । ଖୁର୍ଜା ପ୍ଲାଂଟ ଦ୍ୱାରା ଉତ୍ତରାଂଚଳୟରେ ବିଦ୍ୟୁତ ନିଅଂଟ ସ୍ଥିତି ଦୂର ହେବ । ବିଶେଷ କରି ଉତ୍ତର ପ୍ରଦେଶ ଏବଂ ଉତରାଖଣ୍ଡ, ରାଜସ୍ଥାନ, ହିମାଚଳ ପ୍ରଦେଶ ଓ ଦିଲ୍ଲୀ ଆଦି ରାଜ୍ୟ ଏହାଦ୍ୱାରା ଲାଭାନ୍ୱିତ ହେବେ । ଏହି ପ୍ରକଳ୍ପ ପ୍ରତ୍ୟକ୍ଷ ଓ ପରୋକ୍ଷ ନିଯୁକ୍ତି ସୁଯୋଗ ସୃଷ୍ଟି କରିବା ସହିତ ବୁଲନ୍ଦସହର ଜିଲ୍ଲା ଏବଂ ଏହାର ପାର୍ଶ୍ଵବର୍ତ୍ତୀ ପଶ୍ଚିମ ଉତ୍ତର ପ୍ରଦେଶର ଅନ୍ୟ ଜିଲ୍ଲାଗୁଡ଼ିକର ସାମଗ୍ରୀ ବିକାଶରେ ସହାୟକ ହେବ । ଦ୍ୱିତୀୟରେ ରହିଛି ବିହାରର 1320 ମେଗାୱାଟ କ୍ଷମତାସମ୍ପନ୍ନ ବକ୍ସର ତାପଜ ବିଦ୍ୟୁତ ପ୍ଲାଂଟ । ଭିଡିଓ ଲିଙ୍କ ଜରିଆରେ ବକ୍ସାର ତାପଜ ବିଦ୍ୟୁତ କେନ୍ଦ୍ରର ଉଦଘାଟନ କରାଯିବ । ବକ୍ସର ତାପଜ ବିଦ୍ୟୁତ ପ୍ଲାଂଟ ସୁପରିକ୍ରିଟିକାଲ ପ୍ରଯୁକ୍ତି ଆଧାରିତ ଏଥିରେ 660 ମେଗାୱାଟର 2ଟି ୟୁନିଟ ରହିଛି, ପରିବେଶ ସୁରକ୍ଷା ଲାଗି ଏଥିରେ ଅତ୍ୟାଧୁନିକ ନିର୍ଗମନ ନିୟନ୍ତ୍ରଣ ପ୍ରଯୁକ୍ତି ଏବଂ ଉଚ୍ଚ ଦକ୍ଷତା ରହିଛି । ବକ୍ସର ପ୍ଲାଂଟ ବିହାର ଏବଂ ପୂର୍ବାଂଚଳରେ ବିଦ୍ୟୁତ ନିଅଂଟସ୍ଥିତିରେ ପରବର୍ତ୍ତନ ଆଣିପାରିବ । ପ୍ରଧାନମନ୍ତ୍ରୀ ସମବେତ ଜନସଭାକୁ ସମ୍ବୋଧିତ କରିବେ ।
ମହାବୀର ଜୟନ୍ତୀ ଅବରସରେ ଲୋକଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାବୀର ଜୟନ୍ତୀ ଅବସରରେ ସମସ୍ତଙ୍କୁ ଶୁଭେଚ୍ଛା ଜଣାଇଛନ୍ତି । ବିଶେଷକରି ଶାନ୍ତି, ଦୟା ଏବଂ ଭାଇଚାରା ଉପରେ ଗୁରୁତ୍ୱ ଦେଉଥିବା ଭଗବାନ୍ ମହାବୀରଙ୍କ ଉତ୍ତମ ଶିକ୍ଷାକୁ ଶ୍ରୀ ମୋଦୀ ସ୍ମରଣ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ମହାବୀର ଜୟନ୍ତୀର ଶୁଭ ଅବସରରେ ଶୁଭେଚ୍ଛା । ଭଗବାନ୍ ମହାବୀରଙ୍କ ଅନନ୍ତ ଶିକ୍ଷା ଏବଂ ଜୀବେ ଦୟା ଉପରେ ଗୁରୁତ୍ୱ ଦିଆଯିବା ଏକ ନ୍ୟାୟପୂର୍ଣ୍ଣ ଏବଂ କରୁଣାମୟ ସମାଜ ଗଠନ କରିବାରେ ସାହାଯ୍ୟ କରିଥାଏ । ଭଗବାନ୍ ମହାବୀରଙ୍କ ଆଶୀର୍ବାଦ ଆମ ସମାଜରେ ଶାନ୍ତି ଏବଂ ଭାଇଚାରାର ଆବେଗକୁ ଆଗକୁ ନେଉ ।”
ଦନ୍ତ ଚିକିତ୍ସକ ସଂଶୋଧନ ବିଲ 2017 ଆଗତ ପ୍ରସ୍ତାବକୁ କ୍ୟାବିନେଟର ମଞ୍ଜୁରି

ଦନ୍ତ ଚିକିତ୍ସକ ଆଇନ 1948ରେ ସଂଶୋଧନ କରାଯିବ । ଏଥିଲାଗି କେନ୍ଦ୍ର ସରକାର ସଂସଦରେ ଦନ୍ତ ଚିକିତ୍ସକ ସଂଶୋଧନ ବିଲ 2017 ଆଗତ କରିବେ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଏ ସଂକ୍ରାନ୍ତ ପ୍ରସ୍ତାବକୁ ଅନୁମୋଦନ କରାଯାଇଛି । ନିମ୍ନଲିଖିତ ଦୁଇଟି ବିଭାଗରେ ସଂଶୋଧନ ଲାଗି ଏହି ବିଲ ଆଗତ କରାଯିବ । 1) ଭାରତୀୟ ଡେଂଟାଲ ପରିଷଦର ସଦସ୍ୟତା ସଂକ୍ରାନ୍ତ ପ୍ରାବଧାନର ଧାରା 3 ଅନ୍ତର୍ଗତ ଉପଧାରା ‘ଏଫ୍’ ରେ ସଂଶୋଧନ କରାଯିବ । 2) ରାଜ୍ୟ ଏବଂ ଯୁଗ୍ମ ରାଜ୍ୟ ଡେଂଟାଲ ପରିଷଦର ସଦସ୍ୟତା ସଂକ୍ରାନ୍ତ ପ୍ରାବଧାନର ଧାରା 21 ଅନ୍ତର୍ଗତ ଉପଧାରା ‘ବି’ ଏବଂ ଧାରା 23 ଅନ୍ତର୍ଗତ ଉପଧାରା ‘ବି’ ରେ ସଂଶୋଧନ ହେବ । ଏହି ଦୁଇଟି ପ୍ରାବଧାନର ସଂଶୋଧନ / ଉଚ୍ଛେଦ ହେତୁ ଏଣିକି ଭାରତୀୟ ଡେଂଟାଲ ପରିଷଦରେ କେନ୍ଦ୍ର ସରକାରଙ୍କ ପ୍ରତିନିଧିତ୍ୱ ରହିବା ଆଉ ବାଧ୍ୟତାମୂଳକ ହେବ ନାହିଁ ।
ଏନଟିପିସି ନିର୍ମାଣାଧୀନ ପ୍ରକଳ୍ପରୁ ସମ୍ପୃକ୍ତ ରାଜ୍ୟକୁ ଅଧିକ ବିଦ୍ୟୁତ ଆବଣ୍ଟନ ପ୍ରସ୍ତାବ କ୍ୟାବିନେଟରେ ଅନୁମୋଦିତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ବୈଠକରେ ଆଜି ଏନଟିପିସି ଲିମିଟେଡର ତେଲଙ୍ଗାନା ସୁପର ଥର୍ମାଲ ପାୱାର ପ୍ରୋଜେକ୍ଟ (4ହଜାର ମେଗାୱାଟ)ରୁ ଉତ୍ପାଦିତ 85 ପ୍ରତିଶତ ବିଦ୍ୟୁତ ତେଲଙ୍ଗାନା ରାଜ୍ୟକୁ ଦେବା ପ୍ରସ୍ତାବକୁ ମଞ୍ଜୁରି ଦେଇଛନ୍ତି । ଏଥିସହିତ ଏନଟିପିସି ଲିମିଟେଡର ସହଯୋଗୀ କମ୍ପାନୀ ପତରାତୁ ବିଦ୍ୟୁତ ଉତ୍ପାଦନ ନିଗମ ଲିମିଟେଡ (ପିଭିୟୁଏନଏଲ)ର ପତରାତୁ ଥର୍ମାଲ ପାୱାର ଷ୍ଟେସନ (4ହଜାର ମେଗାୱାଟ)ର ସମ୍ପ୍ରସାରିତ ପ୍ରକଳ୍ପରୁ 85 ପ୍ରତିଶତ ବିଦ୍ୟୁତ ଝାଡ଼ଖଣ୍ଡ ସରକାରଙ୍କୁ ଦେବା ଲାଗି ବିଦ୍ୟୁତ ମନ୍ତ୍ରଣାଳୟର ପ୍ରସ୍ତାବକୁ କ୍ୟାବିନେଟର ମଞ୍ଜୁରି ମିଳିଛି । ବିବରଣୀ : ଉଭୟ ପ୍ରକଳ୍ପ ଦୁଇଟି ପର୍ଯ୍ୟାୟରେ ପ୍ରତିଷ୍ଠା କରାଯାଉଛି । ତେଲଙ୍ଗାନା ସୁପର ଥର୍ମାଲ ପାୱାର ପ୍ରୋଜେକ୍ଟ ପେଡାପଲ୍ଲୀ ଜିଲ୍ଲାର ରାମାଗୁଣ୍ଡମରେ ଏବଂ ପତରାତୁ ଥର୍ମାଲ ପାୱାର ଷ୍ଟେସନ ଝାଡ଼ଖଣ୍ଡର ରାମଗଡ଼ ଜିଲ୍ଲାର ପତରାତୁରେ ସ୍ଥାପନ କରାଯିବ । ଟିଏସଟିପିପି ପ୍ରଥମ ପର୍ଯ୍ୟାୟରେ ଦୁଇଟି ୟୁନିଟ ହେବ, ଏଥିମଧ୍ୟରୁ ପ୍ରତ୍ୟେକର କ୍ଷମତା 800 ମେଗାୱାଟ ହେବ । ଦ୍ୱିତୀୟ ପର୍ଯ୍ୟାୟରେ ତିନୋଟି ୟୁନିଟ ରହିବ, ଯେଉଁଥିରେ ପ୍ରତ୍ୟେକର କ୍ଷମତା 800 ମେଗାୱାଟ ହେବ । ପତରାଥୁ ଥର୍ମାଲ ପାୱାର ଷ୍ଟେସନ (ପିଟିପିଏସ)ରେ ପ୍ରଥମ ପର୍ଯ୍ୟାୟରେ ତିନୋଟି ୟୁନିଟ ରହିବ, ଏଥିମଧ୍ୟରୁ ପ୍ରତ୍ୟେକର କ୍ଷମତା 800 ମେଗାୱାଟ ହେବ, ଦ୍ୱିତୀୟ ପର୍ଯ୍ୟାୟରେ ଦୁଇଟି ୟୁନିଟ ହେବ, ଏଥିମଧ୍ୟରୁ ପ୍ରତ୍ୟେକର କ୍ଷମତା 800 ମେଗାୱାଟ ହେବ । ଆନ୍ଧ୍ରପ୍ରଦେଶ ପୁନର୍ଗଠନ ଆଇନ, 2014 ଟିପିସିକୁ ତେଲଙ୍ଗାନା ରାଜ୍ୟରେ 4ହଜାର ମେଗାୱାଟ କ୍ଷମତାବିଶିଷ୍ଟ ବିଦ୍ୟୁତ ସୁବିଧା ପ୍ରତିଷ୍ଠା କରିବାର ଅଧିକାର ପ୍ରଦାନ କରିଛି, ଯେପରିକି ଆଇନର 13ତମ ଅନୁସୂଚୀରେ ଉଲ୍ଲଖିତ ଅଛି । ପିଟିପିଏସ ସମ୍ପ୍ରସାରିତ ପ୍ରକଳ୍ପ (4 ହଜାର ମେଗାୱାଟ) ପକ୍ଷରୁ 85 ପ୍ରତିଶତ ବିଦ୍ୟୁତ ଆବଣ୍ଟନ ଝାଡ଼ଖଣ୍ଡ ସରକାର ଏବଂ ଏନଟିପିସି ମଧ୍ୟରେ ପିଟିପିଏସର 4 ହଜାର ମେଗାୱାଟ କ୍ଷମତାର ସମ୍ପ୍ରସାରଣ ଲାଗି ମିଳିତ ଉଦ୍ୟୋଗ ବୁଝାମଣାରେ ପ୍ରମୁଖ ସର୍ତ୍ତ ରହିଥିଲା । ବର୍ତ୍ତମାନ ଉଭୟ ପ୍ରକଳ୍ପର ପର୍ଯ୍ୟାୟ-1 ନିର୍ମାଣାଧୀନ ସ୍ଥିତିରେ ରହିଛି । ତେଲଙ୍ଗାନା ସୁପର ଥର୍ମାଲ ପାୱାର ପ୍ରୋଜେକ୍ଟର 2020-21ରେ ତୃତୀୟ ତ୍ରୈମାସିକ କାର୍ଯ୍ୟକ୍ଷମ ହେବାର ସମ୍ଭାବନା ରହିଛି । 29.01.2016ରେ ମଞ୍ଜୁରିପ୍ରାପ୍ତ ନିବେଶ ଅନୁଯାୟୀ, ତେଲଙ୍ଗାନା ସୁପର ଥର୍ମାଲ ପାୱାର ପ୍ରୋଜେକ୍ଟ (ଟିଏସଟିପିପି)ର ସାଙ୍କେତିକ ସମାପନ ବ୍ୟୟ 11,811.26 କୋଟି ଟଙ୍କା, ଏଥିମଧ୍ୟରୁ ମାର୍ଚ୍ଚ, 2018 ପର୍ଯ୍ୟନ୍ତ 1849 କୋଟି ଟଙ୍କାର ଅର୍ଥରାଶି ବ୍ୟୟ କରାଯାଇସାରିଛି । ଏହାବ୍ୟତୀତ ପତରାତୁ ସୁପର ଥର୍ମାଲ ପାୱାର ଷ୍ଟେସନ ପର୍ଯ୍ୟାୟ-1 2022-23ର ଚତୁର୍ଥ ତ୍ରୈମାସରେ କାର୍ଯ୍ୟକ୍ଷମ ହେବାର ସମ୍ଭାବନା ରହିଛି । 30.10.2017ରେ ମଞ୍ଜୁରିପ୍ରାପ୍ତ ନିବେଶ ଅନୁଯାୟୀ, ପିଟିପିଏସ ସମ୍ପ୍ରସାରିତ ପ୍ରକଳ୍ପର ସାଙ୍କେତିକ ସମାପନ ବ୍ୟୟ 18,668 କୋଟି ଟଙ୍କା, ଏଥିମଧ୍ୟରୁ ମାର୍ଚ୍ଚ, 2018 ସୁଦ୍ଧା 247.66 କୋଟି ଟଙ୍କା ବ୍ୟୟ କରାଯାଇସାରିଛି । ପ୍ରଭାବ : ଟିଏସଟିପିପି ପକ୍ଷରୁ ତେଲଙ୍ଗାନା ରାଜ୍ୟକୁ ବିଦ୍ୟୁତର ଅଧିକ ଆବଣ୍ଟନ ଏହା ସୁନିଶ୍ଚିତ କରିବ ଯେ କେନ୍ଦ୍ର ସରକାର ଆନ୍ଧ୍ରପ୍ରଦେଶ ପୁନର୍ଗଠନର ତ୍ରୟୋଦଶ ଅନୁସୂଚୀ ଅନୁଯାୟୀ ପରବର୍ତ୍ତୀ ରାଜ୍ୟର ପ୍ରଗତି ଏବଂ ନିରନ୍ତର ବିକାଶ ପାଇଁ ଆବଶ୍ୟକ ପଦକ୍ଷେପ ନେଇଛନ୍ତି । ପିଟିପିଏସ ପକ୍ଷରୁ ଝାଡ଼ଖଣ୍ଡକୁ ବିଦ୍ୟୁତର ଅଧିକ ଆବଣ୍ଟନ ରାଜ୍ୟରେ ବିଦ୍ୟୁତ ସ୍ଥିତିରେ ସୁଧାର ଆଣିବାରେ ସହାୟକ ସାବ୍ୟସ୍ତ ହେବ । ଏହା ସମସ୍ତଙ୍କୁ ବିଦ୍ୟୁତ ଉପଲବ୍ଧ କରାଇବା ଲାଗି ସରକାରଙ୍କ ଅଭିଯାନରେ ସହାୟକ ହୋଇପାରିବ ।
ହୈମବତୀ ନନ୍ଦନ ବହୁଗୁଣାଙ୍କ ସ୍ମୃତି ଉଦ୍ଦେଶ୍ୟରେ ଡାକ ଟିକଟ ଉନ୍ମୋଚନ କଲେ ପ୍ରଧାନମନ୍ତ୍ରୀ

ଉତ୍ତରପ୍ରଦେଶର ପୂର୍ବତନ ମୁଖ୍ୟମନ୍ତ୍ରୀ ସ୍ଵର୍ଗତ ହୈମବତୀ ନନ୍ଦନ ବହୁଗୁଣାଙ୍କ ସ୍ମୃତି ଉଦ୍ଦେଶ୍ୟରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଏକ ଡାକ ଟିକେଟ ଉନ୍ମୋଚନ କରିଛନ୍ତି । ଏହି ଅବସରରେ ପ୍ରଧାନମନ୍ତ୍ରୀ କହିଥିଲେ ଯେ, ଶ୍ରୀ ବହୁଗୁଣା ଗଣତାନ୍ତ୍ରିକ ମୂଲ୍ୟବୋଧର ଜଣେ ପ୍ରତିବଦ୍ଧ ନେତା ଥିଲେ । ସେ କହିଥିଲେ ଯେ, ମହାତ୍ମା ଗାନ୍ଧୀ, ଆଚାର୍ଯ୍ୟ ବୋନୋବା ଭାଭେ, ଆଚାର୍ଯ୍ୟ ନରେନ୍ଦ୍ର ଦେବ, ରାମ ମନୋହର ଲୋହିଆ ଏବଂ ଚନ୍ଦ୍ରଶେଖର ଆଜାଦଙ୍କ ପରି ଅନେକ ନେତାଙ୍କ ଆଦର୍ଶରେ ଶ୍ରୀ ବହୁଗୁଣା ଅନୁପ୍ରେରିତ ହୋଇଥିଲେ । ପ୍ରଧାନମନ୍ତ୍ରୀ ବିସ୍ତୃତ ଭାବେ କହିଥିଲେ ଯେ, ଶିକ୍ଷା ଏବଂ ଦେଶର ପାହାଡିଆ ଅଞ୍ଚଳର ବିକାଶ କ୍ଷେତ୍ରରେ ଶ୍ରୀ ବହୁଗୁଣାଙ୍କ ଅବଦାନ ଅତୁଳନୀୟ । ଏହି ସମାରୋହରେ କେନ୍ଦ୍ର ଯୋଗାଯୋଗ (ସ୍ଵାଧୀନ) ରାଷ୍ଟ୍ରମନ୍ତ୍ରୀ ଶ୍ରୀ ମନୋଜ ସିହ୍ନା ଉପସ୍ଥିତ ଥିଲେ । ଶ୍ରୀ ହୈମାବତୀ ବହୁଗୁଣାଙ୍କ ପରିବାର ସଦସ୍ୟଙ୍କ ସହିତ ଶ୍ରୀ ବିଜୟ ବହୁଗୁଣା ଏବଂ ଡଃ ରୀତା ବହୁଗୁଣା ମଧ୍ୟ ଉପସ୍ଥିତ ଥିଲେ ।
ଜାତୀୟ ଖଣିଜ ଅନ୍ୱେଷଣ ନୀତିକୁ କେବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର ମନ୍ତ୍ରମଣ୍ଡଳ ବୈଠକରେ ଜାତୀୟ ଖଣିଜ ଅନ୍ୱେଷଣ ନୀତି ଅନୁମୋଦନ ଲାଭ କରିଛି । ଘରୋଇ କ୍ଷେତ୍ରର ଅଧିକ ସକ୍ରିୟ ଅଂଶଗ୍ରହଣ ମାଧ୍ୟମରେ ଖଣିଜ ତତ୍ତ୍ୱ ଅନ୍ୱେଷଣ କାର୍ଯ୍ୟକୁ ତ୍ୱରାନ୍ୱିତ କରିବା ଜାତୀୟ ଖଣିଜ ଅନ୍ୱେଷଣ ନୀତି (NMEP)ର ପ୍ରାଥମିକ ଉଦ୍ଦେଶ୍ୟ । ଦେଶରେ ଇନ୍ଧନ ଏବଂ କୋଇଲା ବ୍ୟତୀରେକେ ଗଚ୍ଛିତ ଥିବା ଖଣିଜ ସମ୍ପଦର ଅନୁସନ୍ଧାନ କରି ଏହାର ସମ୍ପୂର୍ଣ୍ଣ ସଦୁପଯୋଗ କରିବା ତଥା ଏହାଦ୍ୱାରା ଦେଶର ଅର୍ଥବ୍ୟବସ୍ଥାକୁ ସର୍ବାଧିକ କ୍ଷେତ୍ରୀୟ ସହଯୋଗ ପ୍ରଦାନର ଆବଶ୍ୟକତା ରହିଛି । ଜନସାଧାରଣଙ୍କୁ ବିଶ୍ୱ ସ୍ତରର ଭୂବିଜ୍ଞାନ ଆଧାରରେଖା ଉପଲବ୍ଧ କରାଇବା, ସରକାର ଓ ଘରୋଇ କ୍ଷେତ୍ରର ଭାଗିଦାରୀରେ ଉଚ୍ଚମାନର ଗବେଷଣା, ଅଧିକ ଗଭୀର ସ୍ତରରେ ଥିବା ଏବଂ ଭୂମିତଳେ ରହିଥିବା ଖଣିଜ ପଦାର୍ଥର ଅନୁସନ୍ଧାନ ପାଇଁ ପଦକ୍ଷେପ, ଦେଶର ତ୍ୱରିତ ବାୟବୀୟ ଭୂପଦାର୍ଥ ସର୍ଭେ କରିବା ଏବଂ ଏକ ସମନ୍ୱିତ ଭୂବିଜ୍ଞାନ ତଥ୍ୟାବଳୀ ବା ଡାଟାବେସ ପ୍ରସ୍ତୁତି ଉପରେ ଏହି ନୀତିରେ ଗୁରୁତ୍ୱ ଦିଆଯାଇଛି । ଦେଶରେ ଖଣିଜ ପଦାର୍ଥ ଅନ୍ୱେଷଣ କାର୍ଯ୍ୟକୁ ସୁବିଧାଜନକ କରିବା ପାଇଁ ପ୍ରସ୍ତୁତ କରାଯାଇଥିବା NMEPର ବୈଶିଷ୍ଟ୍ୟଗୁଡିକ ହେଲା – 1. ଯଦି ଖନନ କାର୍ଯ୍ୟ ଦ୍ୱାରା ନିଲାମ ଯୋଗ୍ୟ ପଦାର୍ଥ ବାହାରେ ତାହେଲେ ରାଜସ୍ୱରେ ଅଂଶୀଦାରୀ ହିସାବରେ ଚିହ୍ନିତ ଅନ୍ୱେଷଣ ବ୍ଲକଗୁଡିକୁ ଖଣି ମନ୍ତ୍ରଣାଳୟ ଘରୋଇ କ୍ଷେତ୍ରକୁ ଖନନ ପାଇଁ ନିଲାମ କରିବ । ଏହି ରାଜସ୍ୱ ନିଲାମ ଯୋଗ୍ୟ ବ୍ଲକର ସଫଳ ନିଲାମଧାରୀଙ୍କ ଦ୍ୱାରା ବହନ କରାଯିବ । 2. ଯଦି ଖନନକାରୀ ଏଜେନ୍ସୀକୁ କୌଣସି ନିଲାମଯୋଗ୍ୟ ପଦାର୍ଥ ନ ମିଳେ ତେବେ ଖନନ ପାଇଁ ହୋଇଥିବା ଖର୍ଚ୍ଚ ନିୟମାନୁଯାୟୀ ତାଙ୍କୁ ଭରଣା କରାଯିବ । 3. ଜନସାଧାରଣଙ୍କୁ ମୂଳ ଭୂବିଜ୍ଞାନ ତଥ୍ୟାବଳୀ ବିନା ଖର୍ଚ୍ଚରେ ଉପଲବ୍ଧ କରାଯିବ । 4. ଲୁକ୍କାୟିତ ଅବସ୍ଥାରେ ଥିବା ଖଣିଜ ପଦାର୍ଥକୁ ଲକ୍ଷ୍ୟ ରଖି ଅତ୍ୟାଧୁନିକ ମୂଳ ତଥ୍ୟାବଳୀ ପ୍ରସ୍ତୁତି ପାଇଁ ସରକାର ଏକ ଜାତୀୟ ବାୟବୀୟ ଭୂପଦାର୍ଥ କାର୍ଯ୍ୟକ୍ରମ ହାତକୁ ନେବେ । 5. କେନ୍ଦ୍ର ଏବଂ ରାଜ୍ୟର ବିଭିନ୍ନ ଏଜେନ୍ସୀମାନଙ୍କ ଦ୍ୱାରା ଉତ୍ପନ୍ନ ସମସ୍ତ ମୂଳାଧାର ଏବଂ ଖଣିଜ ଅନ୍ୱେଷଣ ସୂଚନା ତଥା ଖଣିଜ ରିହାତିଧାରୀଙ୍କ ସମ୍ପର୍କରେ ସୂଚନା ସମ୍ବଳିତ ଏକ ଜାତୀୟ ଭୂ-ବିଜ୍ଞାନ ତଥ୍ୟାବଳୀ ଭଣ୍ଡାର ପ୍ରସ୍ତୁତିର ପ୍ରସ୍ତାବ ରହିଛି । 6. ଦେଶରେ ଖଣିଜ ପଦାର୍ଥ ଉତ୍ତୋଳନ କ୍ଷେତ୍ରରେ ଥିବା ଆହ୍ୱାନର ମୁକାବିଲା ପାଇଁ ସରକାର ବିଜ୍ଞାନ ଓ ଗବେଷଣା ସଂସ୍ଥା, ବିଶ୍ୱବିଦ୍ୟାଳୟ ଏବଂ ଉଦ୍ୟୋଗ କ୍ଷେତ୍ର ସହାୟତାରେ ଲାଭର ଉଦ୍ଦେଶ୍ୟ ନ ରଖି ନେସନାଲ ସେଣ୍ଟର ଫର ମିନେରାଲ ଟାର୍ଗେଟିଙ୍ଗ (NCMT) ନାମରେ ଏକ ସ୍ୱୟଂଶାସିତ ସଂସ୍ଥା ପ୍ରତିଷ୍ଠା ପାଇଁ ପ୍ରସ୍ତାବ ଦେଇଛନ୍ତି । 7. ଆକର୍ଷଣୀୟ ଲାଭାଂଶ ମାଧ୍ୟମରେ ଖଣିଜ ଅନ୍ୱେଷଣ ପାଇଁ ଘରୋଇ କ୍ଷେତ୍ରରୁ ପୁଞ୍ଜି ବିନିଯୋଗକୁ ଆକୃଷ୍ଟ କରିବା ପାଇଁ ବ୍ୟବସ୍ଥା । 8. ଅଷ୍ଟ୍ରେଲିଆର ) ପ୍ରସ୍ତୁତ କରାଯାଇଛି ।
ଭୋପାଳ ବିମାନବନ୍ଦରରେ ମଧ୍ୟପ୍ରଦେଶ ସରକାରଙ୍କ ଦଖଲରେ ଥିବା ଭାରତୀୟ ବିମାନବନ୍ଦର ପ୍ରାଧିକରଣର 106.76 ଏକର ଜମି ହସ୍ତାନ୍ତର କରିବା ପ୍ରସ୍ତାବକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଭୋପାଳର ଗାନ୍ଧୀନଗରସ୍ଥିତ ଭାରତୀୟ ବିମାନବନ୍ଦର ପ୍ରାଧିକରଣ (ଏଏଆଇ)ର 106.76 ଏକର ଜମି ଯାହା ବର୍ତ୍ତମାନ ମଧ୍ୟପ୍ରଦେଶ ସରକାରଙ୍କ ଦଖଲରେ ରହିଚିବ ତାହାକୁ ହସ୍ତାନ୍ତର କରିବା ଲାଗି ଏଏଆଇର ପ୍ରସ୍ତାବକୁ ମଞ୍ଜୁର କରିଛନ୍ତି । ଏହି ଜମି ମଧ୍ୟପ୍ରଦେଶ ସରକାରଙ୍କ ଦ୍ଵାରା ପୂର୍ବରୁ ପ୍ରଦାନ କରାଯାଇଥିବା 96.56 ଏକର ଜମି ବଦଳରେ ହସ୍ତାନ୍ତର କରାଯିବ । ମଧ୍ୟପ୍ରଦେଶ ସରକାରଙ୍କ ଦ୍ଵାରା ଅବଶିଷ୍ଟ ପାଖାପାଖି 10.20 ଏକର ଜମି ଏଏଆଇକୁ ହସ୍ତାନ୍ତର କରାଯିବ । ଲାଭ: ଏଏଆଇର ଦଖଲରେ ଥିବା 106.76 ଏକର ଜମି ବଦଳରେ ମଧ୍ୟପ୍ରଦେଶ ସରକାର ପାଖାପାଖି 96.56 ଏକର ଜମି ଦେବା ଲାଗି ସହମତି ବ୍ୟକ୍ତ କରିଛନ୍ତି । ଏହି ଜମି ଭୋପାଳ ବିମାନ ବନ୍ଦରର ବର୍ତ୍ତମାନର ଜମିକୁ ଲାଗିରହିଛି । ଏହାର ଉପଯୋଗ ବିମାନ ଚଳାଚଳ ଲାଗି ଏଏଆଇ ଦ୍ଵାରା କରାଯାଇପାରିବ । ଏହାଦ୍ଵାରା ଏଏଆଇର 106.76 ଏକର ଜମିକୁ ମୁକ୍ତ କରିବାରେ ସହାୟତା ମିଳିପାରିବ ଯାହାର ବ୍ୟବହାର ମଧ୍ୟପ୍ରଦେଶ ରାଜ୍ୟ ସରକାର ବିଭିନ୍ନ ଉଦ୍ଦେଶ୍ୟ ଲାଗି କରୁଛନ୍ତି । ଏଠାରେ ସରକାରୀ କାର୍ଯ୍ୟାଳୟ, ଜନ ସୁବିଧା ସେବା ଏବଂ ବିସ୍ଥାପିତ ସିନ୍ଧି ପରିବାରଙ୍କ ଥଇଥାନ ପାଇଁ କରାଯାଇଛି । ବର୍ତ୍ତମାନ ସୁଦ୍ଧା ଏହି ଜମି ବଦଳରେ ରାଜ୍ୟ ସରକାର ବିମାନ ଚଳାଚଳ ପ୍ରୟୋଜନ ଲାଗି ଭୋପାଳ ବିମାନ ବନ୍ଦରକୁ ଲାଗି ରହିଥିବା 96.56 ଏକର ଜମି ଏଏଆଇକୁ ଉପଲବ୍ଧ କରାଇବା ପାଇଁ ସହମତ ହୋଇଛନ୍ତି । ଏହାପରେ ଏହି ଜମି ବଦଳରେ ରାଜ୍ୟ ସରକାରଙ୍କ ଦ୍ଵାରା ଉପଲବ୍ଧ କରାଯାଇଥିବା ଜମିର ଯୁକ୍ତିଯୁକ୍ତ ଉପଯୋଗ ଏଏଆଇ ଦ୍ଵାରା ବିମାନ ଚଳାଚଳ ଗତିବିଧି ଲାଗି କରାଯାଇପାରିବ, ଯାହାର ଫଳ ସ୍ୱରୂପ ସାଧାରଣ ଲୋକଙ୍କୁ ବିଭିନ୍ନ ସୁବିଧା ମିଳିପାରିବ ।
ଦେଶରେ କୋଭିଡ-୧୯ ପରିସ୍ଥିତି ଓ ଟିକାକରଣ ସ୍ଥିତି ସମ୍ପର୍କରେ ପ୍ରଧାନମନ୍ତ୍ରୀଙ୍କ ଅଧ୍ୟକ୍ଷତାରେ ଉଚ୍ଚସ୍ତରୀୟ ବୈଠକ

ପ୍ରଧାନମନ୍ତ୍ରୀ (ତା ୦୯.୦୩.୨୦୨୨) ଦେଶରେ ବିଶେଷକରି ଓମିକ୍ରମ ପ୍ରବାହ ପରିପ୍ରେକ୍ଷୀରେ କୋଭିଡ-୧୯ ପରିସ୍ଥିତି ତଥା ଟିକାକରଣ ସ୍ଥିତି ଉପରେ ଏକ ଉଚ୍ଚସ୍ତରୀୟ ବୈଠକର ସମୀକ୍ଷା କରିଥିଲେ । ବୈଶ୍ୱିକ କୋଭିଡ ଦୃଶ୍ୟପଟ ଓ ଭାରତରେ କୋଭିଡ-୧୯ ସ୍ଥିତି ସମ୍ପର୍କରେ ପ୍ରଧାନମନ୍ତ୍ରୀଙ୍କୁ ସବିଶେଷ ବିବରଣୀ ପ୍ରଦାନ କରାଯାଇଥିଲା । ଏଥିରେ ଭାରତରେ ନିରବଚ୍ଛିନ୍ନ ଉଦ୍ୟମ ଓ ଟିକାକରଣ ପ୍ରଭାବ ଯୋଗୁଁ କିପରି ହସ୍‌ପିଟାଲ ଭର୍ତ୍ତି ସଂଖ୍ୟା ହ୍ରାସ ପାଇବା ସହ କୋଭିଡ-୧୯ର ତୃତୀୟ ଲହରରେ ମୃତ୍ୟୁ ସଂଖ୍ୟା ଓ ସାଂଘାତିକ ଅବସ୍ଥା କମ୍ ହୋଇଛି ତାହାର ସୂଚନା ପ୍ରଦାନ କରାଯାଇଥିଲା । କେନ୍ଦ୍ର ସରକାରଙ୍କ ନେତୃତ୍ୱରେ ନିଆଯାଇଥିବା ପଦକ୍ଷେପ ଯୋଗୁଁ କିପରି ସଂକ୍ରମଣ ବ୍ୟାପିବା ହ୍ରାସ ପାଇଛି ସେ ସମ୍ପର୍କରେ ସମୀକ୍ଷାରୁ ଜଣାପଡିଥିଲା । ଭାରତର ବୈଶ୍ୱିକ ମହାମାରୀ ପରିଚାଳନା ଓ ଟିକାକରଣ ଅଭିଯାନକୁ ବୈଶ୍ୱିକ ସ୍ତରରେ ବିଶ୍ୱ ସ୍ୱାସ୍ଥ୍ୟ ସଂଗଠନ, ଜାତିସଂଘ, ଆନ୍ତର୍ଜାତିକ ମୁଦ୍ରା ପାଣ୍ଠି ପ୍ରଶଂସା କରିବା ସହ ହାର୍ଭାଡ ବିଜନେସ ସ୍କୁଲ ଓ ଇନ୍‌ଷ୍ଟିଚ୍ୟୁଟ ଅଫ କମ୍ପିଟେଟିଭନେସ ଦ୍ୱାରା ମଧ୍ୟ ପ୍ରଶଂସା କରାଯାଇଛି । ଟିକାପ୍ରଦାନକାରୀ, ସ୍ୱାସ୍ଥ୍ୟ ଯତ୍ନ କାର୍ଯ୍ୟ, ରାଜ୍ୟଓ କେନ୍ଦ୍ର ସରକାରଙ୍କ ନିରବଚ୍ଚିନ୍ନ ଉଦ୍ୟମକୁ ପ୍ରଧାନମନ୍ତ୍ରୀ ସାଧୁବାଦ ଜଣାଇଥିଲେ । କୋଭିଡ ମାର୍ଗଦର୍ଶିକାର ଗୁରୁତ୍ୱ ଉପରେ ଆଲୋକପାତ କରି ପ୍ରଧାନମନ୍ତ୍ରୀ ଏହାକୁ ପାଳନ କରିବା ତଥା ନିଜର ପାଳି ଆସିବା ସହ ଟିକା ନେବା ଉପରେ ପରାମର୍ଶ ଦେଇଥିଲେ । କେନ୍ଦ୍ର ଗୃହ ମନ୍ତ୍ରୀ, ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରୀ, ସ୍ୱାସ୍ଥ୍ୟ ଓ ପରିବାର କଲ୍ୟାଣ ରାଷ୍ଟ୍ରମନ୍ତ୍ରୀ, ନୀତି ଆୟୋଗ(ସ୍ୱାସ୍ଥ୍ୟ) ସଦସ୍ୟ ଓ ଅନ୍ୟାନ୍ୟ ବରିଷ୍ଠ ଅଧିକାରୀମାନେ ଏଥିରେ ଯୋଗ ଦେଇଥିଲେ ।
କ୍ୱାଡ ରାଜନେତା ଶିଖର ସମ୍ମିଳନୀ ଅବସରରେ ଅଷ୍ଟ୍ରେଲିଆ ପ୍ରଧାନମନ୍ତ୍ରୀ ସ୍କଟ ମୋରିସନଙ୍କ ସହ ପ୍ରଧାନମନ୍ତ୍ରୀଙ୍କ ବୈଠକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସେପ୍ଟେମ୍ବର ୨୩, ୨୦୨୧ରେ ଓ୍ୱାଶିଂଟନ ଡିସି, ଯୁକ୍ତରାଷ୍ଟ୍ର ଆମେରିକାରେ କ୍ୱାଡ ରାଜନେତା ଶିଖର ସମ୍ମିଳନୀ ଅବସରରେ ଅଷ୍ଟ୍ରେଲିଆ ପ୍ରଧାନମନ୍ତ୍ରୀ ମହାମହିମ ସ୍କଟ ମୋରିସନଙ୍କ ସହ ଦ୍ୱିପାକ୍ଷିକ ବୈଠକ କରିଛନ୍ତି । ମହାମାରୀ ପରେ ଦୁଇ ନେତାଙ୍କର ଏହା ପ୍ରଥମ ବ୍ୟକ୍ତିଗତ ବୈଠକ ଥିଲା । ପୂର୍ବରୁ, ଭାରତ ଓ ଅଷ୍ଟ୍ରେଲିଆ ମଧ୍ୟରେ ରଣନୈତିକ ଭାଗିଦାରୀ ବ୍ୟାପକ ରଣନୈତିକ ଭାଗିଦାରୀକୁ ଉନ୍ନୀତ ହେବା ଅବସରରେ ଜୁନ ୪, ୨୦୨୦ରେ ଆୟୋଜିତ ରାଜନେତା ଭର୍ଚୁଆଲ ଶିଖର ସମ୍ମିଳନୀ ଅବସରରେ ପ୍ରଧାନମନ୍ତ୍ରୀ ମୋଦୀ ଓ ପ୍ରଧାନମନ୍ତ୍ରୀ ମୋରିସନ ଦ୍ୱିପାକ୍ଷିକ ବୈଠକରେ ଭାଗ ନେଇଥିଲେ । ବୈଠକ ଅବସରରେ ଦୁଇ ପ୍ରଧାନମନ୍ତ୍ରୀ ଦ୍ୱିପାକ୍ଷିକ, କ୍ଷେତ୍ରୀୟ ଓ ବୈଶିକ ବିଶେଷତ୍ୱ ଥିବା ବିଭିନ୍ନ ପ୍ରସଙ୍ଗରେ ଆଲୋଚନା କରିଥିଲେ । ନିକଟରେ ଅନୁଷ୍ଠିତ ଭାରତ- ଅଷ୍ଟ୍ରେଲିଆ ବୈଦେଶିକ ଓ ପ୍ରତିରକ୍ଷା ମନ୍ତ୍ରୀ ୨+୨ ବାର୍ତ୍ତାଳାପ ଭଳି ଦୁଇ ଦେଶ ମଧ୍ୟରେ ନିୟମିତ ଉଚ୍ଚସ୍ତରୀୟ ବିଚାର ବିମର୍ଷ ଜାରି ରହିଥିବାରୁ ଉଭୟ ନେତା ସନ୍ତୋଷ ବ୍ୟକ୍ତ କରିଥିଲେ । ବ୍ୟାପକ ରଣନୈତିକ ଭାଗିଦାରୀ ଅନ୍ତର୍ଗତ ଜୁନ, ୨୦୨୦ରେ ଅନୁଷ୍ଠିତ ଭର୍ଚୁଆଲ ଶିଖର ସମ୍ମିଳନୀ ପରେ ହାସଲ ପ୍ରଗତି ସମ୍ପର୍କରେ ଦୁଇ ପ୍ରଧାନମନ୍ତ୍ରୀ ସମୀକ୍ଷା କରିବା ସହ ଦୁଇ ଦେଶର ମିଳିତ ସ୍ୱାର୍ଥ ସାଧନରେ ଘନିଷ୍ଠ ସହଯୋଗ ବଜାୟ ରଖି ମୁକ୍ତ, ଅବାଧ, ସମୃଦ୍ଧ ଓ ନୀତିଭିତ୍ତିକ ଭାରତ-ପ୍ରଶାନ୍ତ ମହାସାଗରୀୟ ଅଞ୍ଚଳ ଭଳି ମିଳିତ ଉଦ୍ଦେଶ୍ୟ ସାଧନ ପାଇଁ ଆଗେଇ ଯିବାକୁ ଏକମତ ହୋଇଥିଲେ । ଦୁଇ ନେତା ଦ୍ୱିପାକ୍ଷିକ ବ୍ୟାପକ ଆର୍ଥିକ ସହଯୋଗ ରାଜିନାମା (ସିଇସିଏ) ଅନ୍ତର୍ଗତ ଜାରି ଆଲୋଚନାକୁ ନେଇ ସନ୍ତୋଷ ବ୍ୟକ୍ତ କରିଥିଲେ । ଏହି ପରିପ୍ରେକ୍ଷୀରେ ସେମାନେ ପ୍ରଧାନମନ୍ତ୍ରୀ ସ୍କଟ ମୋରିସନଙ୍କ ଭାରତ ପାଇଁ ସ୍ୱତନ୍ତ୍ର ବାଣିଜ୍ୟ ଦୂତ ଭାବେ ପୂର୍ବତନ ଅଷ୍ଟ୍ରେଲୀୟ ପ୍ରଧାନମନ୍ତ୍ରୀ ଶ୍ରୀ ଟୋନି ଆବଟଙ୍କ ଭାରତ ଗସ୍ତକୁ ସ୍ୱାଗତ କରିଥିଲେ ଓ ଡିସେମ୍ବର, ୨୦୨୧ ସୁଦ୍ଧା ଅନ୍ତରୀଣ ରାଜିନାମା ଆଧାରିତ ପ୍ରାରମ୍ଭିକ ଘୋଷଣା ପାଇଁ ଦୁଇ ଦେଶର ପ୍ରତିବଦ୍ଧତା ଉପରେ ଗୁରୁତ୍ୱାରୋପ କରିଥିଲେ । ପରିବେଶ ପରିବର୍ତ୍ତନ ପ୍ରସଙ୍ଗରେ ତତ୍କାଳ ସମାଧାନ ପାଇଁ ଆନ୍ତର୍ଜାତିକ ସମୁଦାୟର ଭାଗିଦାରୀର ଆବଶ୍ୟକତା ସମ୍ପର୍କରେ ଦୁଇ ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଥିଲେ । ଏହି ପରିପ୍ରେକ୍ଷୀରେ ପ୍ରଧାନମନ୍ତ୍ରୀ ମୋଦୀ ପରିବେଶ ସଂରକ୍ଷଣ ସମ୍ପର୍କରେ ବ୍ୟାପକ ଆଲୋଚନାର ଆବଶ୍ୟକତା ସମ୍ପର୍କରେ ଗୁରୁତ୍ୱାରୋପ କରିଥିଲେ । ଉଭୟ ନେତା ସ୍ୱଚ୍ଛ ପ୍ରଯୁକ୍ତି ଉପଲବ୍ଧ ହେବାର ସମ୍ଭାବନା ସମ୍ପର୍କରେ ଆଲୋଚନା କରିଥିଲେ । କ୍ଷେତ୍ରର ଦୁଇ ପ୍ରାଣବନ୍ତ ଗଣତନ୍ତ୍ର ଭାବେ ମହାମାରୀ ପରବର୍ତ୍ତୀ ବିଶ୍ୱର ଆହ୍ୱାନ ଅତିକ୍ରମ କରିବା ପାଇଁ ଦୁଇ ଦେଶ ଏକାଠି କାମ କରିବା ସହ ଯୋଗାଣ ଶୃଙ୍ଖଳ ନମନୀୟତା ବୃଦ୍ଧି କରିବାକୁ ଦୁଇ ପ୍ରଧାନମନ୍ତ୍ରୀ ଏକମତ ହୋଇଥିଲେ । ଉଭୟ ନେତା ଅଷ୍ଟ୍ରେଲିଆର ଅର୍ଥନୀତି ଓ ସମାଜ ପ୍ରତି ପ୍ରବାସୀ ଭାରତୀୟଙ୍କ ଅତୁଳନୀୟ ଅବଦାନକୁ ପ୍ରଶଂସା କରିଥିଲେ ଓ ନାଗରିକ ସମ୍ପର୍କ ବୃଦ୍ଧିର ଉପାୟ ସମ୍ପର୍କରେ ଆଲୋଚନା କରିଥିଲେ । ଏହି ଅବସରରେ ପ୍ରଧାନମନ୍ତ୍ରୀ ଶ୍ରୀ ମୋଦୀ, ପ୍ରଧାନମନ୍ତ୍ରୀ ମୋରିସନଙ୍କୁ ଭାରତ ଗସ୍ତରେ ଆସିବା ପାଇଁ ପୁଣି ଥରେ ଆମନ୍ତ୍ରଣ ଜଣାଇଥିଲେ ।
ବହୁମୁଖୀ ସମବାୟ ସମିତି (ଏମଏସସିଏସ) ଆଇନ, ୨୦୦୨ ଅଧୀନରେ ଏକ ଜାତୀୟ ସ୍ତରର ବହୁମୁଖି ସମବାୟ ଜୈବିକ ସମିତି ପ୍ରତିଷ୍ଠାକୁ କେନ୍ଦ୍ର କ୍ୟାବିନେଟ ମଞ୍ଜୁରି

ମାନନୀୟ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଏକ ଐତିହାସିକ ନିଷ୍ପତ୍ତି ନେଇଛନ୍ତି। ଦେଶରେ ବହୁମୁଖୀ ସମବାୟ ସମିତି (ଏମଏସସିଏସ) ଆଇନ, ୨୦୦୨ ଅଧୀନରେ ଏକ ଜାତୀୟ ସ୍ତରର ବହୁମୁଖି ସମବାୟ ଜୈବିକ ସମିତି ପ୍ରତିଷ୍ଠା କରାଯିବ। ବାଣିଜ୍ୟ ଓ ଉଦ୍ୟୋଗ ମନ୍ତ୍ରଣାଳୟ, କୃଷି ଓ କୃଷକ କଲ୍ୟାଣ ମନ୍ତ୍ରଣାଳୟ, ଖାଦ୍ୟ ପ୍ରକ୍ରିୟାକରଣ ଉଦ୍ୟୋଗ ମନ୍ତ୍ରଣାଳୟ, ସ୍ବାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରଣାଳୟ ଏବଂ ଉତ୍ତର-ପୂର୍ବାଞ୍ଚଳ କ୍ଷେତ୍ର ବିକାଶ ମନ୍ତ୍ରଣାଳୟର ନୀତି, ଯୋଜନା ଏବଂ ଏଜେନ୍ସି ମାଧ୍ୟମରେ ଏହି ଯୋଜନାକୁ ସମର୍ଥନ ଯୋଗାଇ ଦିଆଯିବ। ଯାହାଫଳରେ ‘ସମ୍ପୂର୍ଣ୍ଣ ସରକାର ଦୃଷ୍ଟିକୋଣ’ ସାକାର ହୋଇପାରିବ। ପ୍ରଧାନମନ୍ତ୍ରୀ ମତବ୍ୟକ୍ତ କରିଥିଲେ ଯେ, ସମବାୟ ସମିତିଗୁଡ଼ିକର କ୍ଷମତାର ଲାଭ ଉଠାଇବା ନିମନ୍ତେ ସବୁପ୍ରକାର ପ୍ରୟାସ କରାଯିବା ଉଚିତ ଏବଂ ସେମାନଙ୍କୁ ‘‘ସହକାର ସେ ସମୃଦ୍ଧି’’ (ସମବାୟ ଜରିଆରେ ସମୃଦ୍ଧି) ଦୃଷ୍ଟିକୋଣକୁ ସାକାର କରିବା ନିମନ୍ତେ ସଫଳ ଓ ପ୍ରେରଣାଦାୟୀ ବ୍ୟବସାୟିକ ଉଦ୍ୟୋଗରେ ବଦଳାଇବା ଆବଶ୍ୟକ। ଏହିପରି ଭାବେ ସମବାୟ ସମିତି ପାଇଁ ବିଶ୍ବସ୍ତରରେ ବିଚାର କରିବା ଏବଂ ଏହାର ତୁଳନାତ୍ମକ ଲାଭ ଉଠାଇବା ପାଇଁ ସ୍ଥାନୀୟ ସ୍ତରରେ କାମ କରିବା ଜରୁରି। ସେଥିପାଇଁ, ଜୈବିକ କ୍ଷେତ୍ର ସହ ଜଡ଼ିତ ବିଭିନ୍ନ ଗତିବିଧିର ପରିଚାଳନା ଲାଗି ଏକ ସଂଗଠନ ଭାବେ କାର୍ଯ୍ୟ କରିବା ଜରିଆରେ ସମବାୟ କ୍ଷେତ୍ରରୁ ଜୈବିକ ଉତ୍ପାଦ ଉପରେ ଜୋର ଦେବା ଲାଗି ଏମଏସସିଏସ ଆଇନ, ୨୦୦୨ର ଦ୍ବିତୀୟ ଅନୁସୂଚୀ ଅନ୍ତର୍ଗତ ପଞ୍ଜୀକୃତ ହେବା ଲାଗି ଜାତୀୟ ସ୍ତରର ସମବାୟ ସମିତିର ଆବଶ୍ୟକତା ଅନୁଭୂତ ହୋଇଥିଲା। ପ୍ୟାକ୍ସରୁ ଏପେକ୍ସ : ପ୍ରାଥମିକ ଠାରୁ ଜାତୀୟ ସ୍ତରର ସମବାୟ ସମିତି, ଯେଉଁଥିରେ ପ୍ରାଥମିକ ସମିତି, ଜିଲ୍ଲା, ରାଜ୍ୟ ଓ ଜାତୀୟ ସ୍ତରର ସଂଘ, ବହୁମୁଖି ସମବାୟ ସମିତି ଏବଂ କୃଷକ ଉତ୍ପାଦକ ସଂଗଠନକ (ଏଫପିଓ) ସାମିଲ ରହିଛି, ଏହାର ସଦସ୍ୟ ହୋଇପାରିବେ। ଏସବୁ ସମବାୟ ସମିତିର ଉପନିୟମ ଅନୁସାରେ ସମିତିର ବୋର୍ଡରେ ନିର୍ବାଚିତ ପ୍ରତିନିଧି ସାମିଲ ହେବେ। ସମବାୟ ସମିତି ପ୍ରାମାଣିକ ଓ ଅସଲି ଜୈବିକ ଉତ୍ପାଦ ଯୋଗାଇ ଦେଇ ଜୈବିକ କ୍ଷେତ୍ର ସହ ଜଡ଼ିତ ବିଭିନ୍ନ କାର୍ଯ୍ୟକଳାପ ପରିଚାଳନା କରିବ। ଏହା ମଧ୍ୟ ଘରୋଇ ସହିତ ବିଶ୍ବ ବଜାରରେ ଜୈବିକ ଉତ୍ପାଦର ଚାହିଦା ଓ ଉପଯୋଗ କ୍ଷମତାକୁ ଜାଣିବାରେ ସହାୟତା କରିବ। ଏହି ସୋସାଇଟୀ ସମବାୟ ସମିତି ଏବଂ ଶେଷରେ ଏଗୁଡ଼ିକର କୃଷି ସଦସ୍ୟମାନଙ୍କୁ ଶସ୍ତା ଦରରେ ଯାଞ୍ଚ ଓ ପ୍ରମାଣନ ସୁବିଧା ଦେଇ ବ୍ୟାପକ ସ୍ତରରେ ଏକତ୍ରୀକରଣ ବ୍ରାଣ୍ଡିଂ ଏବଂ ବିପଣନ ମାଧ୍ୟମରେ ଜୈବିକ ଉତ୍ପାଦର ଉଚ୍ଚ ମୂଲ୍ୟ ଲାଭ ହାସଲ କରିବାରେ ସହାୟତା କରିବ। ସମବାୟ ସମିତି ପ୍ରାଥମିକ କୃଷି ଋଣ ସହିତ ସଦସ୍ୟ ସମବାୟ ସମିତି ମାଧ୍ୟମରେ ଜୈବିକ ଚାଷୀମାନଙ୍କ ଏକତ୍ରୀକରଣ, ପ୍ରମାଣନ, ଯାଞ୍ଚ, କ୍ରୟ, ଭଣ୍ଡାରଣ, ପ୍ରକ୍ରିୟାକରଣ, ବ୍ରାଣ୍ଡିଂ, ଲେବଲିଂ, ପ୍ୟାକେଜିଂ, ଲଜିଷ୍ଟିକ୍ସ ସୁବିଧା, ଜୈବିକ ଉତ୍ପାଦର ବିପଣନ ଏବଂ ଆର୍ଥିକ ସହାୟତା ବ୍ୟବସ୍ଥା ନିମନ୍ତେ ସଂସ୍ଥାଗତ ସହାୟତା ମଧ୍ୟ ପ୍ରଦାନ କରିବ । ଏହା ସୋସାଇଟି/କୃଷକ ଉତ୍ପାଦକ ସଂଗଠନ (ଏଫପିଓ) ଏବଂ ସରକାରଙ୍କ ବିଭିନ୍ନ ଯୋଜନା ଓ ଏଜେନ୍ସି ସହାୟତାରେ ସବୁ ଜୈବିକ ଉତ୍ପାଦର ପ୍ରଚାର ଓ ବିକାଶ ସମ୍ବନ୍ଧୀୟ କାର୍ଯ୍ୟରେ ଭାଗିଦାରୀ ମଧ୍ୟ କରିବ। ଏହା ସେହି ମାନ୍ୟତାପ୍ରାପ୍ତ ଜୈବିକ ପରୀକ୍ଷଣ ପ୍ରୟୋଗଶାଳା ଏବଂ ପ୍ରମାଣନ ୟୁନିଟକୁ ତାଲିକାଭୁକ୍ତ କରିବ, ଯେଉଁମାନେ ପରୀକ୍ଷଣ ଓ ପ୍ରମାଣନ ଖର୍ଚ୍ଚକୁ କମ କରିବା ଲାଗି ସମାଜ ଦ୍ବାରା ନିର୍ଦ୍ଦିଷ୍ଟ ମାପଦଣ୍ଡକୁ ପୂରଣ କରିଥାନ୍ତି। ଏହି ସମିତି ସମବାୟ ସଂସ୍ଥା ଏବଂ ଏଭଳି ସଂସ୍ଥାମାନଙ୍କ ଦ୍ବାରା ଉତ୍ପାଦିତ ଜୈବିକ ଉତ୍ପାଦର ସମ୍ପୂର୍ଣ୍ଣ ଯୋଗାଣ ଶୃଙ୍ଖଳାକୁ ସଦସ୍ୟମାନଙ୍କ ଦ୍ବାରା ପରିଚାଳନା କରିବ। ଏହା ଏମଏସସିଏସ ଆଇନ, ୨୦୦୨ ଅଧୀନରେ ଗଠନ କରାଯାଇଥିବା ଜାତୀୟ ସମବାୟ ରପ୍ତାନି ସମିତିର ସେବାକୁ ଉପଯୋଗ କରି ରପ୍ତାନି ବିପଣନ କରିବ । ଯାହାଫଳରେ ବିଶ୍ବ ବଜାରରେ ଜୈବିକ ଉତ୍ପାଦର ପହଞ୍ଚ ଏବଂ ଚାହିଦା ବୃଦ୍ଧି ପାଇବ। ଏହା ମଧ୍ୟ ଜୈବିକ ଉତ୍ପାଦନକାରୀମାନଙ୍କୁ ବୈଷୟିକ ପରାମର୍ଶ, ପ୍ରଶିକ୍ଷଣ ଏବଂ କ୍ଷମତା ନିର୍ମାଣ ସୁବିଧା ଯୋଗାଇ ଦେବ। ଜୈବିକ ଉତ୍ପାଦ ପାଇଁ ଏହା ସମର୍ପିତ ବଜାର ଗୁଇନ୍ଦା ପ୍ରଣାଳୀ ବିକଶିତ ଓ ବଜାୟ ରଖିବାରେ ସହାୟକ ହେବ। ଜୈବିକ କୃଷିକୁ ପ୍ରୋତ୍ସାହନ ଦେବା ସହିତ, ନିୟମିତ ଗଣ କୃଷି ଓ ଜୈବିକ କୃଷି ମଧ୍ୟରେ ସନ୍ତୁଳିତ ଆଭିମୁଖ୍ୟ ବଜାୟ ରଖିବ।
ଭାରତ-ବ୍ରୁନେଇ ଯୁବ ଓ କ୍ରୀଡ଼ା ବୁଝାମଣାକୁ କ୍ୟାବିନେଟ୍ ମଞ୍ଜୁରି

ଭାରତ ଏବଂ ବ୍ରୁନେଇ ଦାରୁସାଲେମ ମଧ୍ୟରେ ଯୁବ ଏବଂ କ୍ରୀଡ଼ା ବ୍ୟାପାର କ୍ଷେତ୍ରରେ ସହଯୋଗ ନିମନ୍ତେ ସ୍ୱାକ୍ଷରିତ ବୁଝାମଣାପତ୍ରକୁ କେନ୍ଦ୍ର କ୍ୟାବିନେଟ୍ ମଞ୍ଜୁରି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ୍ ବୈଠକରେ ଏଭଳି ସ୍ୱୀକୃତି ପ୍ରଦାନ କରାଯାଇଛି । ବ୍ରୁନେଇର ବନ୍ଦରସେରି ବେଗାୱନଠାରେ ୨.୨.୨୦୧୬ ଦିନ ଏହି ବୁଝାମଣାପତ୍ର ସ୍ୱାକ୍ଷରିତ ହୋଇଥିଲା । ଏହାର ସର୍ତ୍ତ ଅନୁସାରେ ଉଭୟ ଦେଶ ଯୁବ ଓ କ୍ରୀଡ଼ା କ୍ଷେତ୍ରରେ ଅଫିସରମାନଙ୍କ ତାଲିମ, ଟ୍ରେନରମାନଙ୍କ ପ୍ରଶିକ୍ଷଣ, ଦୁଇଦେଶର କ୍ରୀଡ଼ାବିତଙ୍କ ମଧ୍ୟରେ ସହଯୋଗ ତଥା କ୍ରୀଡ଼ା ବ୍ୟବସ୍ଥା, କ୍ରୀଡ଼ା ଉପକରଣ, କ୍ରୀଡ଼ା ତାଲିମ, ଶାରିରୀକ ପ୍ରସ୍ତୁତି, କ୍ରିଡା ଫିଟନେସ ଏବଂ ଶାରିରୀକ ଶିକ୍ଷା ଆଦି କ୍ଷେତ୍ରରେ ସହଯୋଗ କାର୍ଯ୍ୟକ୍ରମ ଅନୁଷ୍ଠିତ ହେବ । ସେହିଭଳି କୋଚିଂ, କ୍ରୀଡ଼ା ପ୍ରତିଭା ଅନ୍ୱେଷଣ, କ୍ରୀଡ଼ା ପରିଚାଳନା ଓ ପ୍ରଶାସନ, ଯୁବକ୍ରୀଡ଼ା ସଂପର୍କିତ ସୂଚନା ବ୍ୟବସ୍ଥା, କ୍ରୀଡ଼ା ସଂପର୍କିତ ବିଜ୍ଞାନ ଓ ପ୍ରଯୁକ୍ତି ବିଦ୍ୟା, ବିକାଶର ସଂପ୍ରସାରଣ ଦିଗରେ ଉଭୟ ଦେଶ ସୂଚନା ବିନିମୟ ସହ ପରସ୍ପରକୁ ସହଯୋଗ କରିବେ ।
ୟୁନିକ ଷ୍ଟାର୍ଟ-ଅପ ପୋର୍ଟାଲର ଶୁଭାରମ୍ଭ କଲେ ପ୍ରଧାନମନ୍ତ୍ରୀ ମୋଦୀ ଓ ପ୍ରଧାନମନ୍ତ୍ରୀ କୋଷ୍ଟା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଓ ପର୍ତ୍ତୁଗାଲ ପ୍ରଧାନମନ୍ତ୍ରୀ ଆଣ୍ଟୋନିଓ କୋଷ୍ଟା ଲିସବନଠାରେ ଏକ ୟୁନିକ ଷ୍ଟାର୍ଟ-ଅପ ପୋର୍ଟାଲ – ପର୍ତ୍ତୁଗାଲ ଆନ୍ତର୍ଜାତିକ ଷ୍ଟାର୍ଟ-ଅପ ହବର ଶୁଭାରମ୍ଭ କରିଛନ୍ତି । ଷ୍ଟାର୍ଟ-ଅପ ଇଣ୍ଡିଆ ଦ୍ୱାରା ଏହି ଉଦ୍ୟମକୁ ପ୍ରୋତ୍ସାହିତ କରାଯାଇଛି ଏବଂ ଭାରତ ସରକାରଙ୍କ ବାଣିଜ୍ୟ ଓ ଶିଳ୍ପ ମନ୍ତ୍ରଣାଳୟ ଏବଂ ଷ୍ଟାର୍ଟ-ଅପ ପର୍ତ୍ତୁଗାଲ ଏହାକୁ ଆବଶ୍ୟକ ସହଯୋଗ ଯୋଗାଇ ଦେଇଛନ୍ତି । ଏହି କାର୍ଯ୍ୟକ୍ରମ ଉଭୟ ରାଷ୍ଟ୍ରଙ୍କ ପାରସ୍ପରିକ ସହଯୋଗକ୍ଷମ ଉଦ୍ୟୋଗ ସହଭାଗୀତା ସୃଷ୍ଟି କରିବାରେ ସହାୟକ ହେବ । IPISHରେ ଅନେକ ସଂସାଧନ ରହିଛି ଏବଂ ତାହା ବାଙ୍ଗାଲୋର, ଦିଲ୍ଲୀ ଓ ଲିସବନ ଭଳି ଷ୍ଟାର୍ଟ-ଅପ ହଟସ୍ପଟ ସଂକ୍ରାନ୍ତରେ ସବୁ ପ୍ରକାର ସୂଚନା ପ୍ରଦାନ କରିବ । ଏହା ବ୍ୟତୀତ ଅନ୍ୟାନ୍ୟ ପ୍ରସଙ୍ଗ ଯଥା, ଉଭୟ ରାଷ୍ଟ୍ରର ନୀତିନିୟମ, ଟିକସ ଓ ଭିସା ସୁଯୋଗ ଆଦି ସମ୍ପର୍କୀତ ସୂଚନା ଯୋଗାଇବ । ଷ୍ଟାର୍ଟ-ଅପ ଆରମ୍ଭ ନିମନ୍ତେ ଏହି କେନ୍ଦ୍ର ଏକ “Go To Market Guide”ର ମଧ୍ୟ ବିକାଶ ଘଟାଇବ । IPISH ଉଭୟ ରାଷ୍ଟ୍ରଙ୍କୁ ପାରସ୍ପରିକ ନୀତି ନିର୍ଦ୍ଧାରଣରେ ସହାୟକ ହେବ ତଥା ବିଭିନ୍ନ ସେକ୍ଟରର ଷ୍ଟାର୍ଟ-ଅପ ନିବେଶକ ଇନକ୍ୟୁବେଟରମାନଙ୍କ ମଧ୍ୟରେ ସହଯୋଗ ସ୍ଥାପନ କରିବ । ପୁନଶ୍ଚ ଉଭୟ ଦେଶରେ ଷ୍ଟାର୍ଟ-ଅପ ଆରମ୍ଭ ନିମନ୍ତେ ମାର୍ଗଦର୍ଶନ କରାଇବା ଦିଗରେ ଅବୈତନିକ ରାଷ୍ଟ୍ରଦୂତମାନଙ୍କ ଏକ ନେଟୱାର୍କର ବିକାଶ ଘଟାଯିବ ଓ ସେମାନେ ନୂଆଦିଲ୍ଲୀ ତଥା ଲିସବନରେ ଅବସ୍ଥାପିତ ହେବେ ।